承諸公酌別西郊分韻賦詩得戎字
作者：范子奇
朝代：宋

paragraphs: 西戎未解嚴，置帥濫及蒙。
自揣非長才，尚使制羌戎。
仰賴廟堂算，庶幾或成功。
此行春已晚，柳絲華正紅。
聯轡向名圃，四筵皆鉅公。
高韻薄虹霓，笑談生清風。
顧予實何似，有愧參其中。
遽然千里別，不辭一樽空。
浮雲聚與散，臨歧西復東。
無以報禮意，舉目攀飛鴻。